I form (eller I FORM) er et dansk magasin om sundhed, træning og velvære, der udgives af Bonnier Publications. Bladet udkommer 18 gange årligt i 34.512 eksemplarer (1. halvår 2012), og læses af 306.000 personer (1. halvår 2012), hvoraf to ud af tre er kvinder, hvilket gør bladet til et af Damarks største kvindeblade. Bladet blev grundlagt i 1987. Oprindeligt var bladet målrettet begge køn, men efterhånden er fokus ændret, så kvinder i dag er målgruppen. Magasinet suppleres af en websted, iform.dk med mange interaktive services, bl.a. en løberuteplanner, øvelsesvideoer, træningsplanner, opskriftsdatabaser, blogs m.m. I Form udgiver også bøger og trænings-dvd'er om træning, kost og sundhed. I Form afholder desuden hvert år et motionsløb for kvinder kaldet I Form Kvindeløb på Frederiksberg, i Århus, Aalborg og Odense. I 2011 arrangerer I Form desuden en mini-triatlon for kvinder. Chefredaktør er Karen Lyager Horve, der har været med fra begyndelsen og chefredaktør gennem 13 år. Bonnier Publications udgiver desuden I form i Norge, Finland og Sverige som bearbejdede versioner af det danske magasin.